La membrokvanto de UEA falegis
#000000
La gvidantaro de UEA strikte sekretumas pri la nuna membrokvanto de la asocio, sed Libera Folio sukcesis ricevi aktualajn informojn. Kompare kun la pasinta jaro la individua membraro malkreskis je 23 procentoj. TEJO havas malpli ol 300 individuajn membrojn.
#000001
En antaŭaj jaroj la Centra Oficejo regule informadis la komitaton kaj la membraron de UEA pri la evoluo de la membrokvanto kaj instigadis al aliĝo. Dum 2016 tamen tute mankas oficialaj informoj pri la temo. Aparte strikte gardas siajn sekretojn la sendependiĝanta TEJO.
#000002
Libera Folio plurfoje petis, ke la prezidanto de UEA, Mark Fettes, donu aktualajn informojn pri la membronombro de la asocio, sed li rifuzis, komentante ke li unue devas informi la komitaton de la asocio. Tamen ankaŭ la komitato ricevis neniajn informojn, kaj eĉ lige kun la ĵus okazinta ĝenerala voĉdonado UEA silentis pri la kvanto de la voĉdonrajtaj membroj.
#000003
Spite tion ni sukcesis el fidinda fonto ricevi informojn pri la aktuala membronombro de la asocio. La ciferoj montras, ke dum la pasinta jaro malaperis preskaŭ kvarono el la individuaj membroj. Ĉar la kvanto de dumvivaj kaj honoraj membroj restas preskaŭ senŝanĝa, inter la pagantaj membroj la falo estis eĉ pli granda: 27 procentoj.
#000004
En la mezo de decembro 2016 UEA laŭ la informoj de Libera Folio havas 4.264 individuajn membrojn, el kiuj 3.322 estas pagantaj membroj. 942 estas dumvivaj kaj honoraj membroj. En 2015 la fina membronombro estis 5.508, el kiuj 4.558 estis pagantaj membroj kaj 950 estis dumvivaj kaj honoraj membroj.
#000005
La ciferoj ne estas plene kompareblaj, ĉar ĝis la fino de 2016 kaj eĉ post ĝi ankoraŭ kelkaj personoj pagos kotizon por 2016. Tamen la kvanto de tiel malfruaj aliĝantoj estas neglektebla, do oni povas jam nun konkludi, ke la kvanto de pagantaj membroj dum la pasinta jaro malkreskis je pli ol 1.200.
#000006
La situo de la kongresurbo ĉiam iom influas la membrokvanton de UEA, ĉar membroj ricevas grandan rabaton de la kongresa kotizo, kaj la malgrandeco de la kongreso en Nitro sendube kontribuas al la membrofalo. Ĝi sola tamen ne sufiĉas por klarigi tian drastan kolapson.
#000007
Alia supozebla kialo por la membrofalo estas la daŭraj problemoj pri la redaktado kaj nun ankaŭ pri la aperritmo de la revuo Esperanto, la plej grava servo kiun la pagantaj membroj de UEA ricevas.
#000008
Drastan membrofalon suferis ankaŭ la sendependiĝanta TEJO, kiu meze de decembro 2016 havas nur 295 individuajn membrojn. La fina membrokvanto de TEJO en 2015 estis 372, do temas pri malkresko je 21 procentoj.
#000009
Vidante la ciferojn oni facile komprenas, kial reprezentantoj de TEJO ĉe internaciaj organizaĵoj estas strikte admonataj nenion malkaŝi pri la membronombro de la asocio. Ja por ricevi diversajn EU-subvenciojn, kiuj lastatempe iĝis ĉiam pli gravaj por la financoj de la junulara asocio, necesas plu membri en Eŭropa Junulara Forumo, sed la nuna membrokvanto de TEJO tute ne sufiĉas por plenumi la kondiĉojn de EJF.
#000010
UEA fidas ke subvencioj savos la buĝeton
TEJO-anoj volas resti junaj ĝis 35
#000011
Asociaj membroj ŝanĝis la statuton de UEA
#000013
Pri TEJO, oni aldonu la malrektajn membrojn. Sed eĉ kalkulante ilin, la nombro probable tute ne sufiĉas por EJF... Pro tio probable ekstaros rapide la "Amikoj de Esperanto", kiuj estos kalkulitaj kiel membroj. En nia epoko, eble estas bona solvo.
#000014
Pri UEA, mi ne komprenas la grandecon de la falo. Ja mi sciis ke 5000 ni ne superos, ni superis ĝin en 2015 nur pro la Lilla kongreso. Sed ni baldaŭ eble eĉ ne plu estos 4000, kaj tio estas pli kaj pli timiga. Kaj ĉi foje, la "Amikoj" ne helpos nin, ĉar ili ne pagas kaj ne aktivas. Sed ĉu vere la prokrasta apero de la revuo estas sufiĉa kialo? Mi ne certas pri tio, sed mi tute ne havas alian eblan kialon. Kaj la libro-servo, alia granda servo de la asocio, daŭre bonege funkcias.
#000015
Anstataŭ kaŝi la staton de la Asocio, la estraro devus oficiale raporti ĝin, por veki la esperantistaron. Ni ja bezonas UEAn kaj TEJOn, kaj se vi ne membriĝas, neniu faros ĝin por vi.
#000016
Mi verkis sufiĉe longan blogaĵon pri tiu novaĵo: 
#000017
– Alia supozebla kialo por la membrofalo estas la daŭraj problemoj pri la redaktado kaj nun ankaŭ pri la aperritmo de la revuo Esperanto, la plej grava servo kiun la pagantaj membroj de UEA ricevas.
#000018
Mi ne certas pri tio. Ja homoj en februaro ne diras "mi atendos ĝis oktobro por konstati, ĉu ĝustatempe eldoniĝos la revuo, kaj tiam pagos kotizon por la ceteraj du monatoj de la jaro". Kaj eĉ se al oni la redaktado ne aparte plaĉas, ekzistas membro-kategorio kiu kostas nur 9€, do oni povus ĉiuokaze elekti subteni UEA sen pensi pri rekompenso revuo-forma.
#000019
Mi ne riproĉas UEA pri la moderna sinteno "kion mi ricevos kontraŭ mia kotizo?", kvazaŭ temus nur pri financa interŝanĝo anstataŭ morala subteno. Jen la nuna pensmaniero. Kaj kiam la respondo estas "revuon kiu ne interesus vin ĉiuokaze, rabaton por UK kiun vi probable ne ĉeestus, kaj rabaton por libroservo ĉe kiu vi eble aĉetus unu aferon en la jaro" oni ne povus allogi tiujn homojn.
#000022
Kial estas eĉ novaĵo, ke ipernity fermiĝos? Neniel devus gravi, ĉar UEA, la komuna bazo de la Esperantistaro, mem estu la loko, kie oni ipernity-umas. Jen la, laŭ mi, ĉefa kulpo pro malinteresiĝo pri UEA. Ju pli da jaroj pasas, des pli malmoderna ĝi aspektas rilate la aktualan mondon kaj atendojn de modernaj homoj. Ĝi pli-malpli reklamas sin tiel: Kion pensu novuloj, kiuj unuafoje vizitos la retejon, apenaŭ kapablas uzi ĝin ĉar ĝi ne adaptiĝas al etaj ekranoj, konceptas la 2004-stilan aspekton, kaj eĉ la menueron "Via Spaco", ok jaroj post kiam Facebook metis en la kapon de Myspace kuglon?
#000024
Ne ĉio tamen estas malbona. La decido subteni Amikumu, eĉ se rezulte UEA senintence tro elspezos dum la jaro, indikas volemon investi pri la estonteco kaj metos UEA en favoran lumon rilate novulojn. La UK en Nitra donis la impreson esti moderna, same kiel Emilio Cid ekde sia alveno.
#000025
Eble oni povus lerni de Britio, nia eta subpluva insularo. Kion mi diras pri la retejo de UEA ankaŭ aplikiĝas ĉe ni. (Sed ne daŭre, ĉar mi preskaŭ finverkis la renovigitan.) Tiel mi kreis apartajn modernajn paĝojn pri niaj kursoj, kaj videbligis ilin al Duolinganoj pere de Facebook kaj Twitter. Mia celo estis nur sciigi ilin pri venontaj paŝoj, nenio pli ol tio. Tute ne atendite, kelkaj el tiuj novuloj (precipe junaj homoj, ĉiuj modernaj) ne nur aĉetis la kutimajn librojn en nia sidejo post la kursoj, sed ankaŭ petis membriĝi. Ne ĉar ili ricevos nian bultenon kaj revuon, sed ĉar ilia ĝistiama sperto pri EAB estis, ke ĝi estas moderna afero kaj ke ili simple volus subteni ĝin.
#000026
Unu (eble kroma) detalo: dum la kuranta mi parolis kun multe da brazilaj amikoj kiuj ne reaniĝis al UEA pro la drastaj ŝanĝoj en la kurzo realo/eŭro. Fine de 2015 1eŭro = 4,5 realoj. Mi ne scias ĉu tia situacio okazas same en aliaj landoj, tamen tio ja povas esti aldona kialo kiu tute sumiĝas al la aliaj.
#000027
Iam en mia unua jaro kiel redaktoro de Esperanto, 1 eŭro = 2,3 realoj.
#000029
Alia vidpunkto estas ke se disfalas la membroj en Ameriko, Azio kaj Orienta Eŭropo... (oni ne scias en kiuj landoj okazis la plej grandaj membrofaloj), entute, se disfalas la anoj de naciaj organizoj, entute, kvankam nerekte, disfalas la nombron de aliĝintoj.
#000030
Anstataŭ provi diveni la motivojn de UEA membrofalo, preferinde ni serĉu statistikojn pri la membrokvanto de aliaj institutoj kaj asocioj tiaj kiaj UEA. Ĉu ilia membraro ankaŭ ŝrumpas nuntempe? Se jes, kial? Se ne, kiel ili stagnas aŭ kreskas?
#000031
Ĉu estas ie io kiel UEA? Estas tute malferma demando.
#000032
Nu, tio estus danĝera. Se iu farus seriozan esploron kaj elserĉus faktojn la homoj ne ŝatus. Ili preferas diskuti en nescio. Tion mi mem spertis, kiam mi faris detalan esploron dum jaro pri mia landa asocio kaj eltrovis maltrankviligajn faktojn, kaj komunikis ilin konfidence al la Prezidanto. Tuj ekis kampanjo por min marĝenigi, tiel ke dum la pasintaj dek jaroj mi povis fari nenion en la asocio al kiu mi tiom signife kontribuis de la aĝo 16 ĝis 60. Nia membrofalo iomete similis tiun de UEA, en tio ke ĝi ekis fine de la Malvarma Milito. En UEA la posta falado ŝajnas onda, dum tiu de mia asocio sekvis rektan linion. Studo de ĉiuj protokoloj kaj aliaj dokumentoj dum tiu periodo montris kiel sisteme tiuj kiuj provis fari ion pri la malkresko estis sisteme marĝenigitaj. Ili ankaŭ kaŝis la grandegan amasiĝon de kapitalo de la asocio dum tiu periodo, dum ili konstante diris al la membroj ke la kapitalo falas, kaj pro tio ili ne povas elspezi por informado kaj varbado. Daŭre la britaj Esperanto-movadanoj faras pretekstojn kaj asertas falsajn kaŭzojn de la membrofalado. En UEA mi rekonas la samajn teknikojn de elitismo, sekreteco kaj marĝenigo kiujn mi spertis en mia landa asocio, kaj kiam mi provas atentigi pri tio mi ricevas similajn reagojn: "Tion mi aŭdis centfoje antaŭe" (sen diri kio estis ilia respondo la unuan fojon), aŭ "Tio estas TEDA!" (kvankam ili mem daŭre diras samajn aferojn kiujn mi aŭdis dum 50 jaroj!).
#000033
"Ĉar la kvanto de dumvivaj kaj honoraj membroj restas preskaŭ senŝanĝa" . . . do, jen bona novaĵo, ĉar klare mi ne mortis dum la jaro. Oni povus reklami, ke dumvivaj membroj de UEA emas vivi sufiĉe longe . . .
#000040
Cetere, kio pri UEA allogus novan generacion? Sufiĉas por mi la libroservo, kaj kiam ĝi aperas la revuo. Sed mi estas membro de la "forpasanta" generacio. Kiam mi parolas al novaj lernantoj de Esperanto pri UEA, aŭ pri la landa asocio, estas klare ke nenia konekto okazas. Ili ne volas aĉeti librojn (ĝenerale–ja estas kelkaj kiuj daŭre faras), ili ne volas vojaĝi al "ĝeneralaj kunvenoj" kaj aferkunsidoj, kaj ili ofte simple ne havas monon por "morale" subteni aferon.
#000043
UEA okupiĝas pri la statuo, pri la UKoj, pri aferkunsidoj, kaj pri statistikoj. Tiu vojo iras finfine al kolapso.
#000045
Parto de la kialo estas, ke Esperantujo kreskis, ĉefe Interrete. Homoj ne plu nepre devas esti membro de loka asocio por povi senti sin membro de Esperantujo. Oni ne trozorgu pri tiu nombro, kiu ne plu estas bona indikilo pri la sano de la Esperantistaj movadoj.
#000046
Se ili donas reala membrokarton al mi, mi ja aliĝos. Mi ne volas pagi €9 por interreto revuo kiu mi ne legos.
#000048
Ĉiu membro de UEA ricevas paperan membrokarton, ankaŭ tiuj en la plej malmultekosta kategorio Membro kun Gvidlibro (MG). La MG-membroj ricevas ankaŭ presitan Gvidlibron (t.e. la unuaj 96 paĝoj de la Jarlibro) kaj 10%-an rabaton por du mendoj ĉe la Libroservo de UEA.
#000049
Certe, la gvidantoj devas "skrapi la nukon", ja la organizajxo de espoj devas esti, se... certe mem espoj sxatas TION.
Mi refoje pagis per VISA (bona ebleco kaj facila) – 14 euroj ne estas granda sumo, ecx por mi, kiu jxus pensiigxis 😉
#000051
Kiel skribas juna esperantisto el Irlando ( sendube nun ekzistas du movadoj: la klasika, pri kiu ni ĉi tie diskutas, kaj kiu evidente daŭre ŝrumpadas kaj interreta kiu enorme kaj nekontrolite kreskas.
Tio estas la sama kiel en ĝenerala socio. Ĉiuj ŝtatoj havas daŭre pli grandajn problemojn ne kapablante kompren ŝanĝojn en la mondo, ĉefe kaŭzitajn pro novaj teknologioj. La esenca problemo estas daŭra malkresko de la laborpoistenoj kaj ebleco por homoj normale kaj kvatite vivi kaj vivteni sin. Sed aliflanke kreskegas la agado de homoj tra la sociaj retoj en kiuj konstante partoprenas miliardoj da homoj. Tiuj retoj kreas amason da agadoj kaj sociaj helpiloj. Al ĉiam pli da homoj ne necesas plu ilia ŝtato, sed ilia vivo funkcias en la nova, virtuala mondo. La ŝtatoj samkiel UEA ne scias kiel solvi sian problemon kaj kion fari kun la sociaj retoj, trovante ilin ofte negativaĵoj, kiujn oni fojfoje klopodas limigi, eĉ malpermesi. Sed la interreta socio supermarŝos la klasikan kaj englutos ĝin. La nura maniero kiun povas nutempe fari la klasika ŝtatorganizita socio estas enkonduki laŭeble rapide la devigan minimuman salajron por ĉiuj civitanoj kaj tiel forigi la problemon de senlaboreco kaj liberigi la enorman potencialon de homoj kiuj jam agas senpage (volontule) en sociaj retoj por ebligi al ili libere, sen kapitalisma premo kreadi por la ĝenerala socio.
Tio ja signifas grandegan ŝanghon en la sociaj strukturoj ĝenerale, sed ĝi estas la vojo al kunigo de la du socioj kaj ekiro al nova postburĝa mondo. Simile UEA devus trovi esencan novan aliron al la kotizado. Nun neniu plu bezonas pagadi por akiri informojn multe pli rapide ol la informsistemo de UEA, senpage. UEA forigu la klasikajn kotizojn kaj enkondukaŭ alian manieron membriĝi kaj komencu doni al ĉiuj servojn kiujn ili volas havi.
#000052
Jes. Pri tio jam longe multaj diskutas kaj la svisoj havis referendumon pri tio, kiu bedaurinde malsukcesis, sed iam baldau iu shtato komencos tion.
#000055
Jes, supozeble. Ja la homoj pli k pli freneziĝas en la okcidento.
#000056
Ne gravas pri tio kiel evoluos la mondo kaj kiam efektivighos tiuj revoluciaj konsekvencoj de la novaj teknologioj, sed ke adekvate al tio ankau UEA povas eksolvi siajn problemojn per tute nekonvenciaj kaj revoluciaj decidoj. Unu el ili devus esti fini la eraon de kotiza funkciado.
Ili konsultighu kun junaj fakuloj kiuj vivas en la novaj teknologioj kaj faru decidon konsideri siajn membrojn tiujn kiuj alighas al iuj servoj, sen pagado...
#000057
La argentina selektitaro estas ĉampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizaĝo por la deputitaro
#000062
Aliĝi al 400 aliaj abonantoj
#000066